Barselsvikariat: HR analyse- og udviklingskonsulent, Banedanmark, Carsten Niebuhrs Gade 43 - job.aka.dk
Barselsvikariat: HR analyse- og udviklingskonsulent
330093362
Vi søger en faglig stærk analyse- og udviklingskonsulent til et nyoprettet team med fokus på HR-analyser, effektmålinger og porteføljestyring.
Du bliver en del af et tværgående uformelt team, som har det sjovt sammen – også når der er travlt. Du vil få mulighed for at præge både teamet og den måde, opgaverne bliver løst.
En bred vifte af analyse, statistik og strategiske opgaver
Banedanmark står over for at skulle implementere en ambitiøs strategi, som spænder over en række initiativer, der rummer store forandrings- og effektiviseringsprojekter. Teamet har til formål at understøtte denne udvikling, blandt andet ved at:
Udarbejde tværgående analyser og effektmålinger, som kan danne grundlag for udvikling af mere sammenhængende indsatser og HR-initiativer.
Samarbejde med både forretningen og områderne i HR om, at udarbejde og fremsætte forslag til, hvordan mere sammenhængende indsatser og nye tværgående løsninger bedst muligt organiseres og implementeres i såvel HR som Banedanmark.
Bidrage til, at beslutningsgrundlag og HR-løsninger understøttes med nyeste data samt en dokumenteret viden om, hvad der virker.
Du vil således, i samarbejde med dine kollegaer i teamet, være en drivende kraft i at sikre datadrevet HR-information til direktionen og andre interessenter. Du skal derfor kunne se værdien i at bruge HR-data strategisk, samt kunne anvende såvel kvalitativ som kvantitativt data til at understøtte fremdriften, gennemførelsen og implementeringen af diverse projekter i samarbejde med HR-divisionen og på tværs af Banedanmarks divisioner.
Teamet varetager ydermere en række opgaver, som spænder bredt og samarbejdet herom er central. Derfor forventes det, at du i større eller mindre grad blandt andet vil kunne bidrage til såvel forbedringer af HR-datastrukturen, direktionsrapportering, projektstyring, strategiimplementering og afvikling af større divisionsseminarer.
Høj faglighed suppleret af en positiv og åben indstilling
Du har en akademisk uddannelse, med stærke metodiske og analytiske kompetencer og har relevant erfaring fra den offentlige sektor, konsulentbranchen, forskningsinstitutioner eller lignende.
Det vigtigste er, at du har flair for tal, kan lide at skabe overblik og nyder at videreformidle din viden. Du skal desuden kunne formulere dig på dansk på et højt fagligt niveau - både i skrift og tale. Det er en fordel, hvis du er erfaren bruger af Excel og PowerPoint samt har kendskab til SAP-databaser og journaliseringsprogrammet F2.
Som person ser du muligheder frem for begrænsninger. Du evner at opbygge gode samarbejdsrelationer, da du kommer i kontakt med mange mennesker med forskellige faglige baggrunde. Du er struktureret med blik for detaljerne og fanger de bolde, der kan blive tabt i en travl hverdag.
Du arbejder selvstændigt og kan prioritere opgaver i forhold til deadlines. Du sætter høje kvalitetsmæssige krav til dine leverancer og du håndterer fortrolige oplysninger diskret.
Hvis du har spørgsmål til stillingen, er du velkommen til at kontakte Sarah Deis-Bach. Send gerne din ansøgning og CV hurtigst muligt, da vi vurderer ansøgningerne løbende.